Klínika Capriles

Klínika Capriles, ofisialmente Klínika Dr. David Ricardo Capriles, anteriormente konosí komo Rustoord, ta e úniko hospital sikiátriko general na Kòrsou. E ta proveé kuido integral pa personanan ku problema di salú mental i ta forma parti di e sistema di kuido di salú mental di e isla. 

 Historia 
Den Karibe Hulandes, e kuido pa personanan ku malesa mental tin su raisnan for di siglo diesnuebe. Den dokumentonan gubernamental di Kolonia Kòrsou for di 1864, tin referensia na un "lazarus- i krankzinnigengesticht" na isla di Kòrsou, kaminda hende ku malesanan mental i lepra tabata wòrdu interná bou di kondishonnan primitivo, ku poko kuido médiko spesialisá.

 Montecristu 
Dia 23 di november 1870 a habri un hospital sikiátriko na Otrobanda, serka di Sint-Elisabeth Hospital. E institushon a haña e nòmber Montecristu, derivá for di e edifisio bieu riba Rif. Desde su komienso te aña 1967, e kuido aki tabata prinsipalmente den man di kongregashonnan religioso, entre otro e congregashon Zusters Franciscanessen van Breda.

Montecristu tabata sirbi komo lugá di internashon pa pashèntnan sikiátriko for di tur seis isla di e kolonia. E institushon tabata konosí pa su kondishonnan difísil, inkluyendo sobrepoblashon i falta di kuido terapéutiko moderno. E situashon aki den Montecristu a lanta krítika públiko i a kontribuí na e nesesidat pa un institushon nobo i mas moderno.

 Rustoord 
Na 1936, bou direkshon di sikiatra van Lienden, a habri un hospital sikiátriko nobo na Groot Kwartier yamá Rustoord. Komo institushon di gobièrnu, Rustoord tabata diseñá pa remplasá Montecristu i pa ofresé kuido mas humano i médiko. Meskos ku su predesesor, e tabata sirbi pashèntnan for di henter e kolonia. 

Na 1938, e direkshon médiko a pasa den man di sikiatra hulandes Willem William de Regt (1906-1994), kende a hunga un ròl importante den e profesionalisashon i ekspanshon di e kuido sikiátriko na Kòrsou.

 Transformashon 
Durante e di dos mitá di siglo binti, Rustoord a pasa den un seri di reforma organisatorio i terapéutiko. Pa kumpli ku un sistema di kuido mas habrí, a konstruí den añanan 1970 un edifisio nobo na Mohikanenweg, ku a haña e nòmber Klínika Capriles na honor di un pionero lokal den kuido di salú mental na Kòrsou, Dr. David Ricardo Capriles (1837–1902). 

Awendia, Klínika Capriles ta wòrdu konsiderá e kolumna vertebral di kuido di salú mental na Kòrsou. E ta hunga un ròl krusial den protekshon di salú públiko, hustisia sosial i dignidat humano den e konteksto karibense.

 Organisashon i servisio 
Na aña 2000, a wòrdu fundá Stichting Algemeen Psychiatrisch Ziekenhuis Dr. David Ricardo Capriles.
Desde 1 di yanüari 2001, Klínika Capriles ta funshoná komo fundashon independiente bou di GGz Curaçao. 

E institushon ta ofresé, entre otro, e siguiente servisionan:
 Poliklínika pa kuido ambulatorio
 Unidatnan di Short Stay, Medium Stay i Long Stay
 Kuido sikiátriko intensivo (High Care)
 Unidat forense 
 Programanan di rehabilitashon i reintegrashon sosial

E kuido ta dirigí na personanan adulto ku ta sufri di un gama amplio di trastorno mental, inkluyendo krisis agudo, depresion, trouma i sikosis.

Den añanan resiente, Klínika Capriles a enfrentá varios reto serio manera sobrepoblashon, preshon finansieroImpasse Capriles niet opgelost, Antilliaans Dagblad (10 di desèmber 2016) i limitashonnan den kapasidat di kuido intensivo. E situashonnan aki a lanta diskushon públiko riba e futuro di kuido mental na Kòrsou, inkluyendo e nesesidat pa fortalesé kuido ambulatorio i preventivo.

Riba e tereno di Klínika Capriles ta establesé Instituto Buena Bista, un sentro edukativo pa arte kontemporáneo.Marian Cousijn, Hier op Curaçao gaan kunstenaars met psychiatrische patiënten de voorspelbare Nederlandse kunstwereld te lijf, De Correspondent (20 di mart 2016)

 Mira tambe 
 David Ricardo Capriles
 Willem de Regt

Kategoria:Kòrsou